KOMISJONI RAKENDUSMÄÄRUS (EL) 2021/556,

31. märts 2021,

millega muudetakse rakendusmäärusi (EL) 2017/1529 ja (EL) nr 540/2011 seoses põhiaine naatriumkloriidi heakskiitmise tingimustega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 13 lõiget 2 koostoimes artikli 23 lõikega 5,

ning arvestades järgmist:

(1) Komisjoni rakendusmäärusega (EL) 2017/1529 (2) kiideti heaks toimeaine naatriumkloriid põhiainena ning lisati see komisjoni rakendusmääruse (EL) nr 540/2011 (3) lisa C osasse. Komisjoni otsus põhines Euroopa Toiduohutusameti (edaspidi „toiduohutusamet“) esitatud tehnilisel aruandel ja komisjoni koostatud läbivaatamisaruandel (4).

(2) Rakendusmääruse (EL) nr 540/2011 lisa C osas sätestatud põhiaine naatriumkloriidi heakskiit oli antud üksnes fungitsiidi ja insektitsiidina kasutamiseks.

(3) Organisatsioon Collectif Anti-baccharis esitas 2017. aasta novembris komisjonile määruse (EÜ) nr 1107/2009 artikli 23 lõike 3 kohase taotluse laiendada naatriumkloriidi kasutusala, et seda kasutada ka herbitsiidina, ning ajakohastas seda taotlust 2018. aasta augustis ja 2020. aasta juulis.

(4) Komisjon palus Euroopa Toiduohutusametilt (edaspidi „toiduohutusamet“) teadusabi. Konsultatsiooni tulemusena selgus, et aine omaduste ja taotluse ulatuse tõttu ei olnud toiduohutusametil alust uut teaduslikku hinnangut anda. Komisjon koostas ajakohastatud läbivaatamisaruande, võttes arvesse toiduohutusameti varasemat tehnilist aruannet (5) ja taotleja esitatud teavet.

(5) Komisjon esitas ajakohastatud läbivaatamisaruande ja määruse eelnõu alalisele taime-, looma-, toidu- ja söödakomiteele 25. jaanuaril 2021.

(6) Taotlejale anti võimalus esitada ajakohastatud läbivaatamisaruande kohta märkusi.

(7) Ilmneb, et naatriumkloriid vastab eeldatavasti määruse (EÜ) nr 1107/2009 artiklis 23 sätestatud nõuetele herbitsiidina kasutamise kohta, nagu on üksikasjalikult kirjeldatud ajakohastatud läbivaatamisaruandes. Seepärast tuleks lubada naatriumkloriidi kasutamist herbitsiidina. Arvestades asjaolu, et lubatakse naatriumkloriidi uut kasutusviisi ning et on vastuvõetav jätkata naatriumkloriidi muude võimalike kasutusviiside lubamist, nagu on osutatud ajakohastatud läbivaatamisaruandes naatriumkloriidi kohta, on asjakohane tühistada praegune piirang kasutada seda ainet üksnes fungitsiidi ja insektitsiidina.

(8) Vastavalt määruse (EÜ) nr 1107/2009 artikli 13 lõikele 2 koostoimes kõnealuse määruse artikliga 6 ning teaduse ja tehnika arengust lähtuvalt on siiski vaja säilitada teatavad toimeaine kasutamise tingimused.

(9) Seepärast tuleks rakendusmäärusi (EL) 2017/1529 ja (EL) nr 540/2011 vastavalt muuta.

(10) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Rakendusmääruse (EL) 2017/1529 muutmine Rakendusmääruse (EL) 2017/1529 I lisa muudetakse vastavalt käesoleva määruse lisale.

Artikkel 2 Rakendusmääruse (EL) nr 540/2011 muutmine Rakendusmääruse (EL) nr 540/2011 lisa muudetakse vastavalt käesoleva määruse II lisale.

Artikkel 3 Jõustumine Käesolev määrus jõustub kahekümnendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 31. märts 2021 Komisjoni nimel president Ursula VON DER LEYEN

(1) Euroopa Parlamendi ja nõukogu 21. oktoobri 2009. aasta määrus (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta (ELT L 309, 24.11.2009, lk 1).

(2) Komisjoni 7. septembri 2017. aasta rakendusmäärus (EL) 2017/1529, millega kiidetakse kooskõlas taimekaitsevahendite turulelaskmist käsitleva Euroopa Parlamendi ja nõukogu määrusega (EÜ) nr 1107/2009 heaks põhiaine naatriumkloriid ning muudetakse komisjoni rakendusmääruse (EL) nr 540/2011 lisa (ELT L 232, 8.9.2017, lk 1).

(3) Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

(4) Final Review report for the basic substance sodium chloride finalised in the Standing Committee on Plants, Animals, Food and Feed at its meeting on 20 July 2017 and amended on 25 January 2021 in view of the approval of sodium chloride as basic substance in accordance with Regulation (EC) No 1107/2009 (Põhiaine naatriumkloriidi lõplik läbivaatamisaruanne, mis vormistati alalise taime-, looma-, toidu- ja söödakomitee 20. juulil 2017. aasta koosolekul ja mida muudeti 25. jaanuaril 2021 naatriumkloriidi põhiainena heakskiitmise menetluse raames vastavalt määrusele (EÜ) nr 1107/2009), SANTE/10383/2017– rev.2.

(5) EFSA (European Food Safety Authority), 2017. Technical report on the outcome of the consultation with Member States and EFSA on the basic substance application for (sea) salt (sodium chloride) for use in plant protection as fungicide and insecticide (EFSA (Euroopa Toiduohutusamet), 2017. Tehniline aruanne liikmesriikide ja Euroopa Toiduohutusametiga peetud konsultatsioonide tulemuste kohta seoses põhiaine (mere)soola (naatriumkloriid) kasutamise taotlusega taimekaitses fungitsiidi ja insektitsiidina). Euroopa Toiduohutusameti toetav väljaanne 2017:EN-1172. 56 lk. doi:10.2903/sp.efsa.2017.EN-1172.